കേരളത്തിലെ കോവിഡ് കേസുകളുടെ എണ്ണത്തില് ഗണ്യമായ വര്ധനവ് ഉണ്ടാകും മുന്നറിയിപ്പ് നല്കി ഗവേഷകര് ചെന്നൈ: കേരളത്തിലെ കോവിഡ് കേസുകളുടെ എണ്ണത്തില് ഗണ്യമായ വര്ധനവ് ഉണ്ടാകുമെന്ന് പഠനം. ചെന്നൈയിലെ ഇന്സ്റ്റിറ്റ്യൂട്ട് ഓഫ് മാത്തമാറ്റിക്കല് സ്റ്റഡീസിലെ ഗവേഷകര് നടത്തിയ പഠനത്തിലാണ് ഇക്കാര്യം വ്യക്തമാക്കിയിരിക്കുന്നത്. രാജ്യത്ത് ഏറ്റവും കൂടുതല് കോവിഡ് രോഗികള് ചികിത്സയിലുള്ള കേരളം, ആര് വാല്യുറിപ്രൊഡക്ടീവ് ഫാക്ടര്വിലും മുന്നിലാണെന്നാണ് പഠനത്തില് വ്യക്തമാക്കിയിരിക്കുന്നതെന്ന് ദേശീയ മാദ്ധ്യമങ്ങള് റിപ്പോര്ട്ട് ചെയ്യുന്നു. ഒരു കോവിഡ് രോഗിയില് നിന്ന് എത്ര പേര്ക്ക് രോഗം പകരുമെന്നു കണക്കാക്കുന്നതാണ് ആര് വാല്യു. വൈറസ് വ്യാപനം എത്ര വേഗത്തിലാണെന്ന് ആര് വാല്യുവിലൂടെ മനസ്സിലാക്കാന് കഴിയും.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ കേരളത്തിലെ ആര് വാല്യു 1.11 ശതമാനമാണെന്നാണ് പഠനത്തില് പറയുന്നത്. അതായത് രോഗബാധിതരായ 100 പേര് 111 പേരിലേക്കാണ് രോഗം പകര്ത്തുന്നത്. ആര് വാല്യു ഒന്നില് കുറവാണെങ്കില്, ഉദാഹരണത്തിന് 0.95 ആണെങ്കില്, രോഗം ബാധിച്ച നൂറു പേര് മറ്റ് 95 പേരിലേക്ക് അണുബാധ വ്യാപിപ്പിക്കും എന്നാണ്. ജൂലൈ അവസാനവാരം രാജ്യത്തെ ആര് വാല്യു 0.95 ആയിരുന്നുവെന്ന് പഠനം നടത്തിയ ഗവേഷകര് പറയുന്നു. ആര് വാല്യു 1 നു മുകളിലാണെങ്കില് അത് കോവിഡ് വ്യാപനം വര്ധിക്കുന്നതിന്റെ സൂചനയാണ് നല്കുന്നത്. ആര് വാല്യു ഒന്നില് കുറവാണെങ്കില് നിലവിലുള്ളതിനേക്കാള് പുതിയതായി രോഗം ബാധിക്കുന്നവരുടെ എണ്ണത്തില് കുറവുണ്ടാകുമെന്നും ഗവേഷകര് വിലയിരുത്തുന്നു. രാജ്യത്തിന്റെ പൊതു സ്ഥിതിയേക്കാള് കേരളത്തില് ആര് വാല്യു കൂടുതലാണെന്നാണ് ഗവേഷകര് പഠനത്തില് കണ്ടെത്തിയിരിക്കുന്നത്. രാജ്യത്തെ ഏറ്റവും ഉയര്ന്ന ആര് വാല്യു കേരളത്തിലാണെന്നും പഠനം ചൂണ്ടിക്കാട്ടുന്നു. പുണെ, ഡല്ഹി എന്നിവിടങ്ങളില് ആര് വാല്യു ഒന്നിന് അടുത്താണ്. കോവിഡ് വ്യാപനത്തിന്റെ രണ്ടാം തരംഗം മൂര്ധന്യാവസ്ഥയിലെത്തിയതിന് ശേഷം രാജ്യത്തെ ആര് വാല്യു കുറഞ്ഞെങ്കിലും ഇപ്പോള് വീണ്ടും വര്ധനവ് ഉണ്ടായിരിക്കുകയാണെന്നും ഗവേഷകര് വിശദമാക്കി.